
Text rozhodnutia
Súd: Krajský súd Trnava Spisová značka: 20S/83/2017 Identifikačné číslo súdneho spisu: 2017200254 Dátum vydania rozhodnutia: 29. 10. 2018 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2018:2017200254.2 Uznesenie Krajský súd v Trnave v právnej veci žalobcu: T a M trans spedition, s.r.o., so sídlom Šarovce č. 545, IČO: 34 140 425, právne zastúpený: Advokátska kancelária Kašuba spol. s r.o., so sídlom Horná 41, P.O.Box 60, Banská Bystrica, IČO: 36 859 095, proti žalovanému: Okresný úrad Trnava, odbor opravných prostriedkov, so sídlom Vajanského 2, Trnava, za účasti: 1. FUEL, spol. s r.o., so sídlom K lodenici 6/7396, Piešťany, IČO: 18 048 803, právne zastúpený: ius aegis s.r.o., so sídlom Ferienčíkova 7, Bratislava, IČO: 36 857 203, 2. Mesto Piešťany, so sídlom Nám. SNP 3, Piešťany, 3. ON Semiconductor Slovakia, a.s., so sídlom Vrbovská cesta 2617/102, Piešťany, IČO: 36 227 943, 4. Železnice Slovenskej republiky, so sídlom Klemensova 8, Bratislava, IČO: 31 364 501, o preskúmanie zákonnosti rozhodnutia žalovaného č. OU-TT-00P3-2017/014040 zo dňa 10.05.2017, takto r o z h o d o l : Správny súd žalobu o d m i e t a. Žalovanému a ďalším účastníkom konania 2/, 3/, 4/ sa náhrada trov konania nepriznáva. Ďalší účastník konania 1/ má právo na náhradu trov konania voči žalobcovi v celom rozsahu. o d ô v o d n e n i e : 1. Žalobca sa správnou žalobou podanou telefaxom dňa 07.08.2017 a následne osobne na tunajšom súde dňa 16.08.2017 domáhal preskúmania zákonnosti a následného zrušenia rozhodnutia žalovaného č. OU-TT-00P3-2017/014040 zo dňa 10.05.2017, ktorým tento zamietol odvolanie žalobcu a potvrdil prvostupňové rozhodnutie Okresného úradu Piešťany, odboru starostlivosti o životné prostredie č. OU- PN-OSZP-ŠVS/2016/008577-Dr zo dňa 29.12.2016, ktorým vydal navrhovateľovi FUEL, spol. s r.o., Vrbovská cesta 161, Piešťany, IČO: 18 048 803 podľa § 26 vodného zákona v súlade s § 81 a § 82 stavebného zákona povolenie na trvalé užívanie vodnej stavby: „Vodovodná prípojka a vonkajší vodovod k areálu čerpacej stanice pohonných hmôt FUEL Piešťany, Vrbovská cesta č. 4924/161“, ktorá bola zrealizovaná na pozemkoch v kat. území Z., parc. KN reg. „C“ č. 4451/1, 4451/4, 4451/3, 4446, 3612/10, 3612/18, 4353/1. 2. Žalobca namietal, že vyššie uvedenými rozhodnutiami a postupom správnych orgánov bol ukrátený na svojich majetkových právach resp. vlastníckom práve k pozemkom parc. KN reg. „E“ č. 5123/2 a 5124/2 v kat. území Piešťany, ako aj na pozemkoch parc. č. KN reg. „C“ č. 4451/4 a 4451/3 v kat. území Z., ktoré sa prekrývajú s pozemkami parc. KN reg. „E“ č. 5123/2 a 5124/2 v kat. území Z., ktoré sú v jeho výlučnom vlastníctve, vydaním povolenia na trvalé užívanie vodnej stavby navrhovateľovi FUEL, spol. s r.o. z dôvodu ich nesprávnosti a nezákonnosti spočívajúcej v podstatnom porušení ustanovení o konaní pred orgánom verejnej správy, ktoré mohlo mať za následok vydanie nezákonného rozhodnutia a súčasne v nesprávnom právnom posúdení veci. Ďalej namietal rozpor žalobou napadnutých rozhodnutí so stavebným povolením č. OU-PN-OSZP-ŠVS/2016/000218-Dr zo dňa 25.05.2016 a porušenie § 81 ods. 1 stavebného zákona. Žiadal napadnuté rozhodnutia zrušiť a vec vrátiť žalovanému správnemu orgánu na ďalšie konanie. 3. Žalovaný vo svojom písomnom vyjadrení k správnej žalobe zo dňa 12.02.2018 okrem iného navrhol, aby súd žalobu zamietol a rozhodnutie žalovaného potvrdil. 4. Ďalší účastník konania 1/ FUEL spol. s r.o. vo svojom písomnom vyjadrení zo dňa 29.05.2018 poukázal na to, že žaloba bola podaná po uplynutí dvojmesačnej prekluzívnej lehoty v zmysle § 181 ods. 1 písm. a) Správneho súdneho poriadku. Navrhol žalobu v zmysle § 98 ods. 1 písm. d) Správneho súdneho poriadku odmietnuť ako podanú oneskorene a priznať spoločnosti FUEL spol. s r.o. náhradu trov konania v rozsahu 100 %. 5. Podľa § 177 ods. 1 zákona č. 162/2015 Z. z. Správny súdny poriadok (ďalej len „SSP“), správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 6. Podľa § 181 ods. 1 SSP, fyzická osoba alebo právnická osoba musí správnu žalobu podať v lehote dvoch mesiacov od oznámenia rozhodnutia orgánu verejnej správy alebo opatrenia orgánu verejnej správy, proti ktorému smeruje, ak tento zákon alebo osobitný predpis neustanovuje inak. 7. Podľa § 181 ods. 4 SSP, zmeškanie lehoty podľa odsekov 1 až 3 nemožno odpustiť. 8. Podľa § 69 ods. 4 SSP, lehota určená podľa týždňov, mesiacov alebo rokov sa skončí uplynutím toho dňa, ktorý svojím pomenovaním alebo číselným označením zodpovedá dňu, v ktorom sa stala udalosť určujúca začiatok lehoty. Ak chýba tento deň v poslednom mesiaci lehoty, končí sa lehota uplynutím posledného dňa tohto mesiaca. 9. Podľa § 69 ods. 5 SSP, ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň; to neplatí na lehotu určenú podľa hodín. 10. Podľa § 69 ods. 6 SSP, lehota je zachovaná, ak sa posledný deň lehoty urobí úkon na správnom súde alebo sa podanie odovzdá orgánu, ktorý má povinnosť ho doručiť; to platí aj vtedy, ak podanie urobené elektronickými prostriedkami je doručené mimo pracovného času. 11. Podľa § 56 ods. 1 SSP, podanie možno urobiť písomne, a to v listinnej podobe alebo v elektronickej podobe. 12. Včasnosť podanej správnej žaloby je nevyhnutnou podmienkou jej vecného prejednania, preto správny súd prioritne skúmal, či správna žaloba bola podaná v lehote ustanovenej zákonom. Základná lehota na podanie správnej žaloby fyzickej alebo právnickej osoby je zákonom ustanovená ako dvojmesačná a začína plynúť odo dňa oznámenia rozhodnutia orgánu verejnej správy, proti ktorému správna žaloba smeruje. Lehota na podanie správnej žaloby je lehotou procesnoprávnou, čo znamená, že lehota sa považuje za zachovanú, ak sa správna žaloba posledný deň lehoty podala na správnom súde alebo sa odovzdá na prepravu. Pri počítaní lehoty na podanie správnej žaloby súd postupuje podľa § 69 SSP. Koniec dvojmesačnej lehoty je stanovený na deň, ktorý sa svojim číselným označením zhoduje s dňom, v ktorom nastala udalosť určujúca začiatok lehoty (oznámenie rozhodnutia verejnej správy). Zmeškanie lehoty nemožno odpustiť a nie je možné ju ani predĺžiť. 13. Správny súd z obsahu súdneho spisu a z obsahu predloženého administratívneho spisu zistil, že rozhodnutie žalovaného č. OU-TT-00P3-2017/014040 zo dňa 10.05.2017, ktoré žalobca žiada správnou žalobou preskúmať, bolo žalobcovi riadne doručené dňa 05.06.2017. Zákonná dvojmesačná lehota na podanie správnej žaloby vyplývajúca z ustanovenia § 181 ods. 1 SSP uplynula žalobcovi dňa 07.08.2017 (keďže koniec lehoty 05.06.2017 pripadol na sobotu). Žalobca síce doručil správnemu súdu žalobu dňa 07.08.2017, čiže v posledný deň lehoty na podanie správnej žaloby, avšak vzhľadom k tomu, že táto bola podaná telefaxom, nebolo ju možné zo strany súdu akceptovať. Podľa právnej úpravy účinnej od 01.07.2016 (§ 56 ods. 1 SSP) už nie je možné písomné podanie uskutočniť telefaxom, tak ako to umožňovala právna úprava účinná do 30.06.2016 (§ 42 Občianskeho súdneho poriadku), a je ho možné urobiť len v listinnej alebo elektronickej podobe. Ide o taxatívny výpočet možností podôb podania účastníka konania. Elektronickým podaním sa rozumie podanie urobené elektronickou poštou prostredníctvom e-mailovej správy alebo prostredníctvom elektronických schránok podľa zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente), prípadne prostredníctvom elektronického formulára pre elektronické podanie sprístupneného v module elektronických formulárov (bližšie pozri Uznesenie sp.zn. III. ÚS 608/2017-12 zo dňa 10.10.2017). Následne bola správna žaloba žalobcom podaná osobne do podateľne súdu dňa 16.08.2017, ale už po uplynutí zákonnej dvojmesačnej lehoty, ktorej zmeškanie v zmysle § 181 ods. 4 SSP nie je možné odpustiť. Nedodržanie stanovenej lehoty na podanie správnej žaloby v ustanovení § 181 SSP predstavuje neodstrániteľný nedostatok (podmienku) konania, ktorý má za následok, že súd nemôže vydať rozhodnutie vo veci samej, ale musí žalobu odmietnuť. 14. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 15. Podľa § 98 ods. 1 písm. d) SSP, správny súd uznesením odmietne žalobu, ak bola podaná oneskorene. 16. Z vyššie uvedeného je nesporné, že správna žaloba bola podaná oneskorene, a preto súd postupoval podľa § 98 ods. 1 písm. d) SSP a žalobu odmietol. 17. O trovách konania žalovaného a ďalších účastníkov konania 2/, 3/, 4/ rozhodol súd s poukazom na skutočnosť, že týmto účastníkom v konaní žiadne trovy nevznikli, a o práve ďalšieho účastníka konania 1/ FUEL spol. s r.o. na ich náhradu voči žalobcovi, ktorý oneskoreným podaním žaloby zavinil jej odmietnutie, rozhodol podľa § 171 ods. 1 SSP s tým, že o výške náhrady trov podľa § 175 ods. 2 SSP vydá po právoplatnosti tohto rozhodnutia samostatné uznesenie vyšší súdny úradník. 18. Toto rozhodnutie senát Krajského súdu v Trnave prijal pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto rozhodnutiu je možné podať kasačnú sťažnosť v lehote jedného mesiaca odo dňa jeho doručenia prostredníctvom Krajského súdu v Trnave na Najvyšší súd SR. Kasačnú sťažnosť môže podať účastník konania, osoba zúčastnená na konaní podľa § 41 ods. 2, ak bolo rozhodnuté v ich neprospech, a generálny prokurátor za podmienok ustanovených v § 47 ods. 2 (ďalej len "sťažovateľ") (§ 442 ods. 1 SSP). V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 SSP). Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom (§ 449 ods. 1 SSP). Povinnosti podľa odseku 1 neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci (§ 449 ods. 2 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2017200254.2 (dáta aktuálne k 13. 11. 2026). Záväzné je znenie zverejnené súdom.




